DS «Øybuen» (1894)

DS «Øybuen» var i perioden 1913-1959 en lokalrutebåt tilhørende Det Stavangerske Dampskibsselskab, Stavanger. Før dette gikk den i perioden 1894-1913 i lokalrutefart i ytre deler av Hordaland som «Sotra».


== DS «Sotra» ==
Mai 1894: Levert fra Laxevaag Maskin & Jernskibsbyggeri, Laksevåg i Bergen (byggenr. 42) som lokalrutebåt «Sotra» til Herman Fredrik Barstad, Hopshavn på Askøy / Bergen. «Sotra» ble benyttet i lokalrutefart Bergen-Nordre Fjell-Hjeltefjorden. Samtidig gikk den også i rute Bergen-Askøy (Strømsnes-Hop-Ask), særlig om sommeren på grunn av alle byfolkene som skulle på landet. Gikk også tidvis i rute Bergen-Austevoll-Fitjar i hard konkurranse med Hardanger Søndhordlandske Dampskibsselskabs rute på samme strekning, inntil Barstad måtte gi seg her i 1896 og trekke «Sotra» ut (etter at HSD priset ham ut og slik påførte ham store økonomiske tap ved å holde ruten gående). Dette gjorde også at Barstad ble nødt til å selge sin andre lokalrutebåt, – DS «Rolf», og sette «Sotra» inn i dennes rute Bergen-Askøys sørside-Brattholmen-Døsjø i Fjell.
1910: Overtatt av Gina, Ella og Hans Jacob Barstad, Hopshavn på Askøy / Bergen (Barstads barn/arvinger). Fortsatte i samme fart.


== DS «Øybuen» ==
April 1913: Solgt til Det Stavangerske Dampskibsselskab, Stavanger som erstatning for selskapets brannskadede lokalrutebåt «Øibuen». Overtok navnet «Øybuen» og ruten Stavanger-Mosterøy-Rennesøy, men gikk de første årene også tidvis Stavanger-Jørpeland-Tau, i rutene på Kvitsøy og Finnøy.
Vinter 1920-1921: Satt inn i ruten Stavanger-Rennesøy fast, med tidvise avstikkere til Jørpeland og Steinnesvåg på Finnøy. Tidlig på høsten, da store mengder grønnsaker skulle fra jordbruksdistriktet Rennesøy (og Finnøy) til Stavanger, ble «Øybuen» gjerne for liten og ble typisk avløst av selskapets større lokalrutebåt DS «Sandeid».
Juni 1934: MK «Askøy I» (tilh. Arne Aske, Askje på Rennesøy) ble satt inn i rute Voll på Mosterøy -Vikevåg-Dale på Rennesøy-Askje-Vestre Åmøy-Sokn-Bru-Stavanger, og ble dermed en brysom konkurrent for «Øybuen» og de to båtene kappkjørte ofte.
1941: Stavangerske kjøpte omsider «Askøy I» med rute. Etter dette alternerte «Øybuen» med «Askøy I» i Rennesøyruten.
Vinter 1944-1945: Satt inn i rute på Kvitsøy. Avløste her «Askøy I» fordi problemer med drivstofftilgang gjorde at denne måtte legges i opplag (det ble i Norge under andre verdenskrig etterhvert enklere å holde kullfyrte dampbåter i fart enn oljedrevne motorfartøy). I mellomtiden vikarierte Stavangerskes DS «Fjordbuen» på Rennesøy.
1945: Tilbake i Rennesøyruten (sammen med «Askøy I»). «Askøy I» ble ellers tatt ut av vinterrutene fra 1948 og gikk kun tidvis etter 1957.
1951: Ombygd og modernisert. Bakk påbygd og overbygget utvidet i full bredde akter med ny salong. Kjelen ombygd til oljefyring.           Brt:93,38
30. november 1958: avløst i ruten på Rennesøy av Stavangerskes nybygde lokalrutebåt MS «Rennesøy». «Øybuen» gikk så en ekstratur fra Stavanger til Jelsa, før den ble opplagt ved Stavangerskes verksted på Klaseskjeret i Stavanger. Den var nå selskapets siste dampbåt, -ved siden av DS «Hjelmeland».


== Etterhistorie ==
Mars 1959: Solgt til Olav Reilstad m.fl., Finnøy / Stavanger. Tenkt ombygd til fraktefartøy med motor fra Reilstads lokalrutebåt MK «Finnøy». Gikk derfor først til Br. Anda, Hundvåg i Stavanger hvor maskin og kjele ble demontert. Deretter slept til Skudenes Notbarkeri & Slipp, Skudeneshavn på Karmøy for ombygning. Skroget viste seg imidlertid å være for dårlig og ombygningen ble oppgitt.
Høst 1959: Solgt til Br. Anda, Hundvåg i Stavanger for opphugging. Slept fra Skudeneshavn til Jadarholm på Hundvåg.
Vinter 1961: Opphugget.
13. februar 1961: Slettet fra norsk register som opphugget.


== Kilder ==
«Fjordabådane»  Magnus Torgersen 1981
«Fjordabåten»  Dag Bakka jr. 1994
Artikkel om DSD av Alf Johan Kristiansen i Skipet 2.90 og 1.91.
Trygve Eriksen jr.'s arkiv
Aarbog for Norges handelsmarine 1907 (side 158) - Sjøfartskontoret, Kristiania 1908. (no) BIBSYS objektid: 920739016